Islom Karimov Xitoy bosh vazirini qabul qildi

Avval xabar berganimizdek, O‘zbekiston Respublikasi Prezidenti Islom Karimov 28-noyabr kuni Ko‘ksaroyda mamlakatimizga rasmiy tashrif bilan kelgan Xitoy Xalq Respublikasi Davlat kengashi Bosh vaziri Li Ketsyanni qabul qildi. Bu haqda O‘zA xabar bermoqda.

 Foto © O‘zA
Uchrashuvda ikki tomonlama hamkorlik deyarli barcha yo‘nalishlar – siyosiy, savdo-iqtisodiy, sarmoyaviy, madaniy-gumanitar va boshqa sohalarda izchillik bilan jadal rivojlanayotgani ta’kidlandi.
2013-yilning to‘qqiz oyi yakunlariga ko‘ra, ikki tomonlama tovar ayirboshlash hajmi 3,5 milliard AQSh dollaridan oshdi. Bu butun 2012-yildagidan ancha ko‘pdir. O‘zbekistonda Xitoy kapitali ishtirokida tuzilgan 488 qo‘shma korxona muvaffaqiyatli faoliyat yuritmoqda. 2002-yildan buyon Xitoy sarmoyasi ishtirokida umumiy qiymati 6,75 milliard dollarlik bir nechta loyiha amalga oshirilmoqda.
2012-yildan Xitoyga O‘zbekiston tabiiy gazi muntazam yetkazib berilmoqda. Ayni paytda “O‘zbekiston-Xitoy” gaz quvurining uchinchi liniyasi barpo etilib, to‘rtinchi liniyasi loyihalashtirilmoqda. Ularning ishga tushirilishi O‘rta Osiyodan XXRga tabiiy gaz eksporti va tranzitini kengaytirish imkonini beradi.
Suhbat chog‘ida O‘zbekiston va Xitoy hamkorligiga oid boshqa masalalar yuzasidan ham fikr almashildi.
Li Ketsyan samimiy qabul, o‘zaro hamkorlikning dolzarb masalalari, tomonlarni qiziqtirgan mintaqaviy va xalqaro muammolarni atroflicha muhokama etish imkoniyati yaratilgani uchun Prezidentimizga chuqur minnatdorlik bildirdi.